Dít is goed, sê Jerry oor teater op fees | Netwerk24
Dít is goed, sê Jerry oor teater op fees
Deur Izelle van Tonder 16 Julie 2016 00:00
Jerry Mofokeng se handdruk is ferm – byna soos sy greep op Suid-Afrikaanse teater en sy opinie oor meertaligheid.
Hy begin sommer dadelik praat oor sy nuutste teaterproduksie, My Father's Daughter – Qomatse, wat vanjaar op die Vrystaat Kunstefees opgevoer word.
"Dit is senutergend om die karakter te bewoon, om die woorde wat ek self geskryf het, te sê en ook terselfdertyd die gehoor te voer. Dis baie moeilik," sê Jerry.
Hy vertel dat dié produksie, wat baie op die noodtoestand in Lesotho fokus, daarop gemik is om te wys dat dit nie net Engels en Afrikaans is wat as professionele tale beskou moet word nie, maar wel álle tale.
Dit is juis hieroor dat My Father's Daughter – Qomatse in Engels, sowel as ­Sotho, opgevoer word.
"Dit is belangrik dat alle tale met respek en waardigheid behandel word."
Oor die taalkwessies in Suid-Afrika voel hy baie sterk.
"Ons is waansinnig om te dink meertaligheid is 'n swakheid!
" 'n Mens gaan na die ­botaniese tuin toe vir die verskeidenheid blomme.
"Verbeel jou ons was ­almal Japanners en het ­almal dieselfde gelyk en dieselfde taal gepraat – nee man."
Hy sê dat hy 'n punt daarvan maak om Suid-Afrikaanse tale ook oorsee te praat.
"Wanneer ek en my vriendin, Pat van Heerden, mekaar in New York ontmoet, praat ons net Afrikaans met mekaar."
Jerry gee uiting aan sy emosies deur verskeie ­projekte aan te pak en hy het heelwat hooi op sy vurk.
Deesdae hou hy homself met toneelspel besig. Hy het vroeër vanjaar 'n rol in die Afrikaanse produksie In ongenade op die Woordfees in Stellenbosch vertolk.
In die toekoms gaan hy ook 'n rol in 'n sepie ­vertolk, en ook in twee ­internasionale flieks speel.